'Skraal kans om geld by Markus Jooste terug te kry' | Netwerk24
Deur Elvira Wood 07 Mei 2019 11:20
David Loxton, uitvoerende hoof van Africa Forensic and Cyber in Johannesburg, sê gegewe hoe sake tans by die nasionale vervolgingsgesag (NVG) staan, voorsien hy nie dat 'n substantiewe klag binne die volgende drie tot vyf jaar teen die betrokkenes in die hof aangehoor sal word nie.
Jooste, Ben la Grange, voormalige uitvoerende hoof van Steinhoff, Stéhan Grobler, voormalige maatskappysekretaris van Steinhoff, en Dirk Schreiber, voormalige finansiële hoof van 'n Europese filiaal van Steinhoff, en Siegmar Schmidt, voormalige finansiële hoof van Steinhoff Europe, is onder die agt mense wat in PwC se forensiese verslag oor Steinhoff uitgelig is as verdagtes. Hul name is onthul in 'n parlementêre voorlegging.
"Die probleem is dat daar bloot nie die geld of hulpbronne is om vinnig 'n omvattende forensiese ondersoek oor Steinhoff af te handel nie," sê Loxton.
"In die ideale wêreld, waar hulpbronne en finansiering vir só 'n ondersoek nie ter sprake is nie, dink ek dit sou dit steeds ten minste twee jaar neem net om die nodige ondersoek af te handel wat in 'n hof gebruik kan word."
Loxton, self 'n advokaat wat voorheen 'n aanklaer was en die forensiese ondersoekeenhede by groot regsfirmas soos Werksmans en Bowmans op die been gebring het, sê hy dink dit sal selfs nog moeiliker wees om Jooste self in 'n hof vas te vat.
"Glo my, Jooste sal ongetwyfeld 'n baie gedugte regspan kan bekostig. Hy is ook 'n baie bedrewe sakeman. Hy sou definitief al sy bates op só 'n manier verskans het dat die kans baie skraal is dat beleggers enige geld van hom persoonlik sal kan terugkry, selfs al word hy skuldig bevind in 'n hof in 'n siviele saak."
Loxton sê die bevindinge in die PwC-verslag kan gebruik word om 'n hofsaak teen die betrokkenes van stapel te stuur, maar dit is waarskynlik nie genoeg nie.
"Ek weet nie wat die aanvanklike instruksie aan PwC was oor waarop hy in sy ondersoek moet fokus nie. Die manier hoe 'n ondersoek gedoen word, verskil wesentlik na gelang van of jy bloot wil uitvind wat gebeur het teenoor een waar jy die bevindinge as bewyse in 'n hofsaak wil gebruik."
"Dit sal die proses vergemaklik om diegene wat vir die korrupsie verantwoordelik was, voor stok te kry."